ΓΡΑΠΤΗ ΕΡΩΤΗΣΗ E-1268/96 υποβολή: Miguel Arias Caρete (PPE) προς την Επιτροπή (24 Μαΐου 1996)

Θέμα: Επιθέσεις στη Γαλλία εναντίον ισπανικών εμπορευμάτων

Στη Γαλλία άρχισαν οι επιθέσεις εναντίον φορτηγών που μεταφέρουν ισπανικά εμπορεύματα. Στις 25 Απριλίου, γάλλοι γεωργοί ανέτρεψαν το φορτίο ισπανικών φορτηγών που μετέφεραν φράουλες, πατάτες, πιπεριές και εξωτικά φρούτα.

Λαμβάνοντας υπόψη ότι οι ενέργειες αυτές επαναλαμβάνονται κάθε χρόνο από τους γάλλους αγρότες και προκαλούν σοβαρή ζημία στους ισπανούς αγρότες, καταπατώντας έτσι την αρχή της ελεύθερης διακίνησης εμπορευμάτων στην Ευρωπαϊκή Ένωση, ερωτάται η Επιτροπή:

- Ποιά μέτρα προτίθεται να λάβει, ώστε να διασφαλίσει την πραγματικά ελεύθερη διακίνηση εμπορευμάτων μέσα στα όρια της ενιαίας αγοράς;

- Σκέφτεται η Επιτροπή να προβεί σε κάποια ενέργεια εναντίον του γαλλικού κράτους που έχει κατ'επανάληψη επιτρέψει την πραγματοποίηση τέτοιου είδους παράνομων πράξεων;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-1254/96, E-1268/96 και E-1381/96 (27 Ιουνίου 1996)

Η Επιτροπή έχει ήδη εκφράσει πολλές φορές την άποψή της σχετικά με το πρόβλημα των βίαιων πράξεων που διενεργούνται συστηματικά από ορισμένες ομάδες ή οργανώσεις που αντιπροσωπεύουν τους γάλλους παραγωγούς, όσον αφορά τα οπωροκηπευτικά που προέρχονται από την Ισπανία καθώς και σχετικά με τις υποχρεώσεις που επιβάλλονται στο κράτος μέλος όσον αφορά το θέμα αυτό, στον τομέα της διατήρησης της δημόσιας τάξης σε σχέση με την άσκηση του δικαιώματος της ελεύθερης κυκλοφορίας των εμπορευμάτων.

Αναφερόμενη στην απάντηση που έδωσε στην υπ' αριθ. Ρ-1818/94 ερώτηση του κ. Colino Salamanca ((EE αριθ. C 24 της 30.1.1995. )), η Επιτροπή υπενθυμίζει, κατά συνέπεια, ότι δυνάμει του κοινοτικού δικαίου, οι δημόσιες αρχές των κρατών μελών υποχρεούνται να λαμβάνουν τα αναγκαία μέτρα για να εμποδίσουν ενέργειες που πλήττουν σοβαρά την καλή λειτουργία της εσωτερικής αγοράς και την ελεύθερη κυκλοφορία των προϊόντων. Παράλειψη του καθήκοντος αυτού συνεπάγεται παράλειψη μίας των υποχρεώσεων που επιβάλλονται στο κράτος μέλος δυνάμει του άρθρου 30 και των κοινών οργανώσεων αγοράς σε σχέση με το άρθρο 5 της συνθήκης ΕΚ.

Ενόψει της διαπίστωσης ότι οι γαλλικές αρχές δεν στάθηκαν ικανές να αποδείξουν σαφώς ότι τα σώματα ασφαλείας καταπολέμησαν αποτελεσματικά και χωρίς ακρότητες τις απαράδεκτες παραβιάσεις της ελεύθερης κυκλοφορίας των προϊόντων, η Επιτροπή κίνησε την διαδικασία παράβασης που προβλέπεται στο άρθρο 169 της συνθήκης ΕΚ. Ακολούθησε την εν λόγω διαδικασία μέχρι τέλος εφόσον κατέθεσε προσφυγή στο Δικαστήριο για διαπίστωση παράλειψης στις 4 Αυγούστου 1995 ((Υπόθεση C-265/95. )).

Κατόπιν των τελευταίων γεγονότων που επανέλαβαν τις βίαιες προσβολές στην ελεύθερη κυκλοφορία των προϊόντων, η Επιτροπή απευθύνθηκε στις γαλλικές αρχές με σκοπό να τους υπενθυμίσει τις υποχρεώσεις τους έναντι στα άρθρα 5 και 30 της συνθήκης ΕΚ και δεν θα παραλείψει να αναφέρει τον συνεχές και επίμονο χαρακτήρα της παράβασης ενώπιον του Δικαστηρίου.

Η Επιτροπή δεν θεωρεί ότι η μεταρρύθμιση της κοινής οργάνωσης αγοράς (ΚΟΑ) θα επεκτείνει το πρόβλημα του τομέα της φράουλας και στους άλλους τομείς. Αντιθέτως, θεωρεί ότι η μεταρρύθμιση έχει ως σκοπό να ενισχύσει και να ενθαρρύνει τους κοινοτικούς παραγωγούς να αντιμετωπίσουν με επιτυχία τις προκλήσεις του μέλλοντος και να ενισχύσει ιδιαίτερα την ανταγωνιστικότητά τους καθώς και την ικανότητα προσαρμογής τους έναντι μιας αγοράς σε πλήρη εξέλιξη.

Εξάλλου, οι επαφές και οι συμφωνίες μεταξύ των παραγωγών των διαφόρων κρατών μελών πρέπει να παίξουν σημαντικό ρόλο στην αρμονική διάθεση στην αγορά της κοινοτικής παραγωγής. Για τον σκοπό αυτό και κατά τρόπο που να ευνοούνται οι ομάδες μεταξύ κρατών μελών όσον αφορά την καλή διεξαγωγή ενός λειτουργικού προγράμματος, προβλέπεται να αυξηθεί η δημόσια χρηματοδότηση των λειτουργικών ταμείων που προβλέπονται από την μεταρρύθμιση της ΚΟΑ μέχρι 60% των πραγματικά πραγματοποιούμενων δαπανών.